  Майя Бывальцева Удмурт кун университетысь Искусствоосъя но дизайнъя институтын дышетскисьёс Софья Ахмедова но Дмитрий Дриаев студентъёслэн «Наследие великих мастеров» огъяросси фестиваль-вожвылъяськоназы вормизы. Ужрад шуркынмон кутсконын Грозныйын ортчиз, ивортэ Удмуртиысь дышетонъя но тодосъя министерстволэн пресс-службаез. Вожвылъяськон дас ӧръёсъя мынӥз. Софья Ахмедова горд сюйлэсь гурезьлы укшась светильникъёс лэсьтӥз но соосты чечен пужыосын чеберматӥз. Дунъясьёслы солэн ужез туж кельшиз, нылаш «Художественная керамика» номинациын вормиз. Дмитрий Дриаев койыклэн сюрысьтыз пуртлэсь ныдзэ лэсьтӥз но вылаз турез суредаз. Сюрез со Удмуртиысь нуиз, нош пуртлэсь бамзэ чечен рынокысь басьтӥз. Дмитрийлэсь «Кавказский тур» нимам ужзэ «Художественная обработка камня» номинациын пусйизы. Студентъёс киуж лэсьтонэн гинэ ӧз выре. Соос понна мастер-классъёс, гурезьёсы но Чечнялэн учкымон интыосаз экскурсиос радъязы Фестиваль вунэтонтэм мылкыдъёс кельтӥз! Ми адӟимы, макем воштӥськиз Чечня берло аръёсы, тунсыко адямиосын тодматскимы, вуоно ӵектосъёс сярысь вераськимы но азьланяз ужаны мылкыд басьтӥмы Людмила Захарова, УдГУ-ысь Искусствоосъя но дизайнъя институтысь валтӥсь дышетӥсьВожвылъяськонлэн валтӥсь ужпумез – студентъёсты улосвылъёсын сяме пырем калык киужъёсты но выль амалъёсты утён но азинтон уже кыскон, быгатонлыко егитъёслы юрттон. Конкурслэн заочной люкетаз 200 пала адями пыриськиз, очной люкетаз 60-лэсь ятыр егит кибашлыосты ӧтизы. «Наследие великих мастеров» вожвылъяськонэз Чечняысь дышетӥсьёсты дасянъя кун университет Егитъёсын ужанъя федерал агентство, Чечняысь лулчеберетъя министерство но егитъёсын ужанъя министерство юрттэмен радъязы. Тодэ вайытом, азьвылгес Дэбес политехникумысь дышетскисьёс но дышетӥсьёс Москваын «Кубок Росси по художественному творчеству – Ассамблея искусств» XX калыккуспо фестивальын 19 медальёс утӥзы.  Тегъёс: Лулчеберет Дышетон УдГУ студентъёс Удмуртия Россия фестиваль вожвылъяськон киуж  